SET ปิดเช้าบวก 7 จุด รับแรงซื้อหุ้น Domestic play หลังศบค.คลายล็อกเพิ่ม – เปิดรับนทท.
SET ปิดเช้า บวก 7 จุด สวนตปท. ชูกลุ่ม Domestic play หนุนหลังศบค.ผ่อนมาตรการคุมเข้ม – เปิดพื้นที่รับนักท่องเที่ยวเพิ่มเติม บ่ายนี้ตลาดฯคงผันผวนในแดนบวกมีโอกาสย่อลง ให้แนวรับ 1,530 แนวต้าน 1,545 - 1,550 จุด
17 ส.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ดีกว่าที่คาดไว้ สวนทางตลาดหุ้นในภูมิภาคเอเชียที่ส่วนใหญ่เคลื่อนไหวในแดนลบ จากความกังวลตัวเลขเศรษฐกิจของจีนที่ชะลอตัว อาจทำให้ Demand ชะลอตัวไปด้วย และราคาน้ำมันก็ปรับตัวลงด้วย
ส่วนบ้านเราได้รับแรงหนุนจากหุ้น Domestic play ไม่ว่าจะเป็นกลุ่มโรงแรม, ท่องเที่ยว และการบริโภคต่างๆ หลังจากที่ศูนย์บริหารสถานการณ์โควิด-19 (ศบค.) ผ่อนปรนมาตรการคุมเข้มลงบ้าง และเห็นชอบแนวทางเปิดพื้นที่รับนักท่องเที่ยวเชื่อมโยง Phuket Sandbox ไปยังจังหวัดนำร่องอื่น เริ่มจาก สุราษฎรธานี (เกาะสมุย เกาะพะงัน เกาะเต่า) กระบี่ (เกาะพีพี เกาะไหง ไร่เลย์) และ พังงา (เขาหลัก เกาะยาวน้อย เกาะยาวใหญ่) ภายใต้มาตรการ 7+7 ซึ่งส่งผลบวกต่อตลาดได้ดีพอควร
อย่างไรก็ดีภาพใหญ่ตลาดฯยังมี Upside ไปได้ไม่ไกล เนื่องจากยังต้องติดตามสถานการณ์โควิด-19 ในประเทศ และปัจจัยการเมือง ส่วนนอกประเทศยังต้องติดตามคณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมวันที่ 27 – 28 ก.ค.วันที่ 18 ส.ค.นี้ จับตาถ้อยแถลงของประธานธนาคารกลางสหรัฐฯ (เฟด)
สำหรับแนวโน้มการลงทุนการลงทุนในช่วงบ่ายนี้ นางสาวธีรดา กล่าวว่า ตลาดฯคงจะผันผวนในแดนบวก อาจย่อตัวลงระหว่างทาง โดยมีแนวรับ 1,530 จุด ส่วนแนวต้าน 1,545 – 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,157.74 ล้านบาท ปิดที่ 35.50 บาท เพิ่มขึ้น 0.25 บาท
KBANK มูลค่าการซื้อขาย 1,283.04 ล้านบาท ปิดที่ 106.50 บาท เพิ่มขึ้น 1.50 บาท
KCE มูลค่าการซื้อขาย 1,221.37 ล้านบาท ปิดที่ 85.50 บาท เพิ่มขึ้น 4.00 บาท
MEGA มูลค่าการซื้อขาย 1,101.20 ล้านบาท ปิดที่ 44.25 บาท เพิ่มขึ้น 4.25 บาท
RCL มูลค่าการซื้อขาย 1,070.83 ล้านบาท ปิดที่ 61.75 บาท เพิ่มขึ้น 1.75 บาท
 
 
 